Haj ziyoratini tashkil etish to‘g‘risida

O‘zbekiston Respublikasining “Vijdon erkinligi va diniy tashkilotlar to‘g‘risida”gi Qonuniga binoan, mamlakatimiz musulmonlaridan tushayotgan ko‘plab arizalar, xohish va istaklarni inobatga olgan holda, 1994-yil Saudiya Arabistoniga muborak haj safarini tashkil etish maqsadida Vazirlar Mahkamasi qaror qiladi:
 1. Movarounnahr musulmonlari idorasining 1994-yil haj ziyoratini tashkil etish to‘g‘risidagi taklifi qabul qilinsin.
 2. 1994-yil haj ziyoratini uyushtirish bo‘yicha respublika tashkiliy qo‘mitasi tarkibi ilovaga muvofiq tasdiqlansin hamda mazkur qo‘mita haj ziyoratini tashkil etish yuzasidan zarur chora-tadbirlarni ishlab chiqib, ularni joriy qilishga kirishsin.
 3. Qoraqalpog‘iston Respublikasi Vazirlar Kengashi, Toshkent shahri va barcha viloyat hokimliklari joylarda tashkiliy qo‘mitalar tuzib, musulmonlarning hajga borishlarini tashkil etish bilan bog‘liq barcha masalalarni Vazirlar Mahkamasi huzuridagi Diniy ishlar qo‘mitasi bilan birgalikda hal etsinlar.
 4. “O‘zbekiston havo yo‘llari” milliy aviakompaniyasi (G‘. Rafiqov) ga:
 ziyoratchilarni 1994-yil may oyining boshlarida har ikkala tomonning texnik imkoniyatlarini hisobga olgan holda Jidda (Saudiya Arabistoni) shahriga olib borish va qaytarib olib kelish;
 ziyoratchilar uchun qulay sharoitlar yaratish, ularning xarajatlarini qisqartirish maqsadida samolyotlar bilan jo‘nash va qaytishning Toshkent, Samarqand va Farg‘ona shaharlaridagi punktlarini tashkil etish topshirilsin.
 5. O‘zbekiston Respublikasi Ichki ishlar vazirligi (Z. Almatov), Tashqi ishlar vazirligi (S. Saidqosimov), Davlat soliq qo‘mitasi Bojxona Bosh boshqarmasi (Y. Sheraliyev) Diniy ishlar qo‘mitasining taqdimiga ko‘ra ziyoratchilarning safar hujjatlarini belgilangan muddatga rasmiylashtirishni ta’minlasinlar.
 6. O‘zbekiston Respublikasi Sog‘liqni saqlash vazirligi (Sh. Karimov) ziyoratchilarni Saudiya Arabistonining iqlimiy sharoitini hisobga olgan holda tibbiy ko‘rikdan o‘tkazib, tegishli xulosa berishni va haj mavsumida tibbiy yordam ko‘rsatishni tashkil etsin.
 7. Milliy xavfsizlik xizmati (G‘. Aliyev) ziyoratchilarning umumiy xavfsizligini ta’minlash bo‘yicha chora-tadbirlar belgilasin.
 8. “O‘zbeksavdo” davlat uyushmasi (U. Nabiyev) Toshkent shahri va viloyatlar tashkiliy qo‘mitalarining buyurtmalariga binoan joylarda ziyoratchilar uchun kerakli buyumlar savdosini tashkil qilsin.
 9. O‘zbekiston Respublikasi Tashqi iqtisodiy faoliyat milliy banki (R. Azimov) ga Vazirlar Mahkamasi huzuridagi Diniy ishlar qo‘mitasi va Movarounnahr musulmonlari idorasi bilan birgalikda tasdiqlangan O‘zbekiston Respublikasidan haj ziyoratiga boruvchilarning ro‘yxati asosida har bir ziyoratchi uchun 500 AQSh dollarini imtiyoz bilan (8 ming so‘m-kuponga 1 AQSh dollari hisobida) almashtirib berishni tashkil etish topshirilsin.
 O‘zbekiston Respublikasi Moliya vazirligi (B. Hamidov) Tashqi iqtisodiy faoliyat milliy bankiga respublika valyuta jamg‘armasidan 2,0 mln AQSh dollari ajratsin.
 Ziyoratchilarga AQSh dollari sotishdan tushgan so‘m-kuponlarning Tashqi iqtisodiy faoliyat milliy bankidagi Moliya vazirligining maxsus hisobiga o‘tkazilishi belgilab qo‘yilsin.
 10. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari M. Qoraboyev zimmasiga yuklatilsin.